Document ID: 32001R2241

Κανονισμός (ΕΚ) αριθ. 2241/2001 του Συμβουλίου
της 15ης Νοεμβρίου 2001
για την τροποποίηση του αυτόνομου δασμού του κοινού δασμολογίου που επιβάλλεται στα σκόρδα που υπάγονται στον κωδικό ΣΟ 0703 20 00
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Η συμφωνία υπό μορφήν ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Αργεντινής, σύμφωνα με το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) 1994, για την τροποποίηση των παραχωρήσεων όσον αφορά το σκόρδο, που προβλέπονται στον πίνακα CXL ο οποίος προσαρτάται στην ΓΣΔΕ, εγκρίθηκε εξ ονόματος της Κοινότητας με την απόφαση 2001/404/ΕΚ(1).
(2) Κατά συνέπεια, τροποποιήθηκαν, από την 1η Ιουνίου 2001, οι όροι εισαγωγής σκόρδων. Το νέο σύστημα υπάγει την εισαγωγή σκόρδου που εμπίπτει στον κωδικό ΣΟ 0703 20 00, εκτός μιας ποσόστωσης ΓΣΔΕ, σε δασμό συντιθέμενο από ποσοστό επί της αξίας, οριζόμενο σε 9,6 %, και σε ειδικό ποσό, οριζόμενο σε 1200 ευρώ ανά τόνο καθαρού βάρους.
(3) Προκειμένου να δοθεί η δυνατότητα να λειτουργήσει πλήρως το σύστημα αυτό, είναι σκόπιμο να αυξηθεί ο αυτόνομος δασμός που ορίζεται στο κοινό δασμολόγιο κατά το ίδιο ειδικό ποσό όπως και ο συμβατικός δασμός εκτός ποσοστώσεως, με ισχύ από την 1η Ιουνίου 2001,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο αυτόνομος δασμός για τα σκόρδα που υπάγονται στον κωδικό ΣΟ 0703 20 00 συντίθεται από ποσοστό επί της αξίας ίσο προς 12 % και από ειδικό ποσό ύψους 1200 ευρώ ανά τόνο καθαρού βάρους.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουνίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Νοεμβρίου 2001.

Labels: 17
15